**Javni poziv za podnošenje prijava kandidata za prijedlog za imenovanje sudaca porotnika Županijskog suda u Varaždinu**

Na temelju članka 119. Zakona o sudovima (Narodne novine, broj 28/13, 33/15, 82/15, 67/18, 126/19, 130/20, 21/22, 60/22, 16/23, 155/23 i 36/24) suce porotnike općinskih i županijskih skupština imenuje županijska skupština po pribavljenim prijedlozima općinskih odnosno gradskih vijeća, sindikata, udruge poslodavaca i gospodarske komore.

Člankom 118. Zakona o sudovima, suci porotnici imenuju se na četiri godine i istekom toga roka mogu biti ponovno imenovani. Odredbe Zakona koje se odnose na suce, na odgovarajući se način primjenjuju i na suce porotnike ako zakonom nije drukčije određeno.

Sukladno člancima 117. do 122. a u vezi s člancima 89. do 91. Zakona o sudovima propisano je da sucem porotnikom može biti imenovan:

* punoljetni hrvatski državljanin
* dostojan obnašanja dužnosti suca porotnika
* ne smije biti član političke stranke niti se baviti političkom djelatnošću
* ne smije obavljati odvjetničku ili javnobilježničku službu, poslove člana upravnog ili nadzornog odbora trgovačkog društva ili druge pravne osobe
* ne smije obavljati drugu službu ili posao koji bi mogli utjecati na njegovu samostalnost, nepristranost i neovisnost ili umanjiti njegov društveni ugled ili su inače nespojivi s obnašanjem sudačke dužnosti.

Člankom 77. stavkom 2, točkom 5 Zakona o državnom sudbenom vijeću (Narodne novine broj 116/10, 57/11, 130/11, 13/13, 28/13, 82/15, 67/18, 126/19, 80/22, 16/23, 83/23 i 155/23) propisano je da će Vijeće razriješiti suca kad navrši 70 godina. S obzirom da jednom porotniku ističe mandat zbog navršenih 70 godina, pokreće se postupak za imenovanje suca porotnika Županijskog suda u Varaždinu.

**J A V N I P O Z I V**

Pozivaju se zainteresirani građani s područja Grada Čakovca, koji ispunjavaju uvjete propisane Zakonom o sudovima, da na ovaj Javni poziv podnesu prijavu za kandidata za suca porotnika Županijskog suda u Varaždinu.

Sucima porotnicima za obnašanje dužnosti pripada pravo na naknadu troškova i nagrada sukladno Pravilniku o naknadama i nagradi sudaca porotnika (Narodne novine, broj 38/14 i 9/24).

Izrazi koji se koriste u ovom Javnom pozivu, a imaju rodno značenje, koriste se neutralno i odnose se jednako na muški i ženski rod.

Osobni podaci koje kandidati za suce porotnike dostave obrađivati će se isključivo u svrhu provedbe postupaka za imenovanje suca porotnika Županijskog suda u Varaždinu.

Prijava i prilozi mogu se dostaviti najkasnije do 31. kolovoza 2024. putem pošte ili osobno na adresu: Grad Čakovec, Kralja Tomislava 15 ili putem e-maila info@cakovec.hr

KLASA: 024-05/24-03/26

URBROJ: 2109-2-09-01-24-2

Čakovec, 21. kolovoz 2024. GRAD ČAKOVEC